CELEX: C2007/269/47
Language: mt
Date: 2007-11-10 00:00:00
Title: Kawża C-378/07: Talba għal deċiżjoni preliminari mressqa mill-Monomeles Protodikeio Rethymnis (il-Greċja) fit- 8 ta' Awwissu 2007 — Angelidaki Kyriaki et vs Nomarxiakis Aftodioikisi Rethymnis

10.11.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 269/24
            
         Talba għal deċiżjoni preliminari mressqa mill-Monomeles Protodikeio Rethymnis (il-Greċja) fit-8 ta' Awwissu 2007 — Angelidaki Kyriaki et vs Nomarxiakis Aftodioikisi Rethymnis
   (Kawża C-378/07)
   (2007/C 269/47)
   Lingwa tal-kawża: Il-Grieg
   Qorti tar-rinviju
   Monomeles Protodikeio Rethymnis (Il-Greċja)
   Partijiet fil-kawża prinċipali
   
      Rikorrenti: Kyriaki Aggelidaki et
   
   
      Konvenuta: Nomarxiakis Aftodioikisi Rethymnis
   Domandi preliminari
   
               1)
            
            
               Il-klawżola 5 u l-klawżola 8(3) tal-Ftehim-qafas, dwar xogħol għal terminu fiss konkluż mill-ETUC, mill-UNICE u mis-CEEP, li jagħmel parti mid-Direttiva tal-Kunsill 1999/70/KE (ĠU L 175, 10 ta' Lulju 1999, p. 42) għandhom jiġu interpretati fis-sens li d-dritt Komunitarju jipprojbixxi, għall-finijiet ta' l-implementazzjoni ta' l-imsemmi ftehim-qafas, l-adozzjoni mill-Istat Membru ta' miżuri, meta: a) qabel id-dħul fis-seħħ tad-Direttiva, teżisti diġà, fis-sistema ġuridika interna, miżura legali ekkwivalenti, skond il-klawżola 5(1) tal-ftehim-qafas? b) il-miżuri adottati għall-implementazzjoni tal-ftehim-qafas iwasslu għal tnaqqis tal-livell ġenerali ta' protezzjoni tal-ħaddiema impjegati għal terminu fiss?
            
         
               2)
            
            
               Fl-ipoteżi ta' risposta affermattiva għall-ewwel domanda, fil-każijiet fejn ma jeżistux numru ta' kuntratti suċċessivi iżda kuntratt ta' xogħol wieħed għal terminu fiss li fil-verità jkollu bħala għan li jimpjega l-ħaddiem sabiex jiġu koperti, mhux bżonnijiet provviżorji, eċċezzjonali jew urġenti ta' min iħaddem, iżda fir-realtà bżonnijiet “permanenti u fit-tul”, it-tnaqqis tal-protezzjoni ggarantita hija marbuta ma' l-implementazzjoni tal-ftehim-qafas u tad-Direttiva ċċitata iktar 'il fuq? Għaldaqsatant, tali tnaqqis fil-protezzjoni huwa pprojbit jew awtorizzat fir-rigward tad-dritt Komunitarju?
            
         
               3)
            
            
               Fl-ipoteżi ta' risposta affermattiva għall-ewwel domanda, f'każ fejn kienet teżisti qabel id-dħul fis-seħħ tad-Direttiva 1999/70/KE miżura ekwivalenti skond il-klawżola 5(1) tal-ftehim-qafas, bħad-dispożizzjoni rilevanti f'dan il-każ ta' l-Artikolu 8(3) tal-Liġi Nru 2112/1920, l-adozzjoni ta' miżura leġiżlattiva minħabba l-implementazzjoni tal-ftehim qafas — bħall-Artikolu 11 tad-Digriet Presidenzjali Nru 164/2004 li huwa d-dispożizzjoni rilevanti f'dan il-każ — tikkostitwixxi tnaqqis mhux aċċettabbli fis-sistema ġuridika interna tal-livell ġenerali ta' protezzjoni tal-ħaddiema impjegati għal terminu fiss, skond il-klawżola 8(1) u (3) tal-ftehim-qafas:
               
                           a)
                        
                        
                           meta din il-miżura leġiżlattiva ta' implementazzjoni tal-kuntest qafas hija applikabbli biss għall-każijiet ta' numru ta' kuntratti jew relazzjonijiet ta' xogħol għal terminu fiss suċċessivi, bl-eċċezzjoni tal-każijiet ta' aġenti kuntrattwali li jkunu kkonkludew kuntratt wieħed biss (u mhux numru ta' kuntratti suċċessivi) għal terminu fiss sabiex ikopru l-bżonnijiet “permanenti u fit-tul” ta' min iħaddem, filwaqt li l-miżura legali li diġà kienet teżisti tirrigwarda l-każijiet ta' kuntratti tax-xogħol għal terminu fiss kollha, inklużi dawk li fihom il-ħaddiema kienu kkonkludew kuntratt wieħed biss għal terminu fiss, iżda li fil-fatt kellha bħala għan li tkopri permezz tas-servizzi tal-ħaddiem bżonnijiet li mhumiex provviżorji, eċċezzjonali jew urġenti, iżda fil-realtà “permanenti u fit-tul”?
                        
                     
                           b)
                        
                        
                           meta l-imsemmija miżura leġiżlattiva ta' implementazzjoni tal-ftehim-qafas tipprovdi, bħala effett ġuridiku intiż sabiex jipproteġi l-ħaddiema impjegati għal terminu fiss u sabiex isservi bħala prevenzjoni kontra l-abbużi, skond il-ftehim-qafas, il-kwalifika mill-ġdid ex nunc tal-kuntratti ta' xogħol għal terminu fiss f'kuntratti ta' xogħol għal terminu mhux fiss, filwaqt li l-miżura legali li diġà kienet teżisti kienet tipprovdi l-kwalifika mill-ġdid tal-kuntratti ta' xogħol għal terminu fiss f'kuntratti ta' xogħol għal terminu mhux fiss mid-data inizjali tal-konklużjoni tagħhom (ex tunc)?
                        
                     
         
               4)
            
            
               Fl-ipoteżi ta' risposta affermattiva għall-ewwel domanda, f'każ fejn kienet teżisti qabel id-dħul fis-seħħ tad-Direttiva 1999/70/KE miżura ekwivalenti skond il-klawżola 5(1) tal-ftehim-qafas, bħall-Artikolu 8(3) tal-Liġi Nru 2112/1920 li hija d-dispożizzjoni rilevanti f'dan il-każ, minn naħa, l-għażla tal-leġiżlatur Grieg li jeskludi mill-protezzjoni tad-Digriet Presidenzjali Nru 164/2004 imsemmi iktar 'il fuq il-każijiet ta' abbużi li fihom il-ħaddiem ikkonkluda kuntratt ta' xogħol wieħed biss għal terminu fiss, li madankollu huwa intiż fir-realtà li jkopri bżonnijiet mhux provviżorji, eċċezzjonali jew urġenti, iżda fil-realtà “permanenti u fit-tul” u, min-naħa l-oħra, il-fatt li l-leġiżlatur Grieg kien naqas milli jadotta miżura analoga, speċifika għat-tali każ u effiċjenti — li tipproduċi effetti ġuridiċi li jipproteġu l-ħaddiema f'każ ta' abbuż bħal dan u li tmur lil hinn mill-protezzjoni ġeneralment prevista, fil-każ ta' impjieg fil-kuntest ta' kuntratt null, permezz tad-dritt komuni tax-xogħol tas-sistema ġuridika Grieg (mingħajr ma jittieħed in kunsiderazzjoni l-abbuż skond il-ftehim-qafas) li permezz tiegħu il-ħaddiem jista' jitlob il-ħlas tas-salarju tiegħu kif ukoll kumpens minħabba tkeċċija, kemm jekk il-kuntratt kienx validu jew le — jikkostitwixxu tnaqqis mhux aċċettabbli fis-sistema ġuridika interna tal-livell ġenerali ta' protezzjoni tal-ħaddiema impjegati għal terminu fiss, skond il-klawżola 8(1) u (3) tal-ftehim-qafas, b'kunsiderazzjoni tal-fatt li:
               
                           a)
                        
                        
                           l-obbligu li jitħallas is-salarju u l-kumpens, previst mid-dritt nazzjonali għal kull tip ta' relazzjoni tax-xogħol mhuwiex intiż partikolarment sabiex jipprevjeni l-abbuż skond il-ftehim-qafas, u
                        
                     
                           b)
                        
                        
                           li l-implementazzjoni tal-miżura legali ekwivalenti li diġà kienet teżisti għandha bħala effett ġuridiku r-rikonoxximent tal-kuntratt tax-xogħol wieħed biss għal terminu fiss bħala kuntratt għal terminu mhux fiss?
                        
                     
         
               5)
            
            
               Fl-ipoteżi ta' risposta affermattiva għad-domandi preċedenti, meta tnterpreta d-dritt nazzjonali tagħha fid-dawl tad-Direttiva 1999/70/KE, il-qorti nazzjonali għandha twarrab id-dispożizzjonijiet inkompatibbli magħha li kienu ġew adottati minħabba l-implementazzjoni tal-ftehim-qafas, iżda li jagħtu lok għal tnaqqis fuq livell ġenerali ta' protezzjoni fid-dritt intern tal-ħaddiema impjegati għal terminu fiss — bħad-dispożizzjonijiet tad-Digriet Presidenzjali Nru 164/2004, li jeskludu, impliċitament iżda b'mod ċar, mill-protezzjoni tagħhom, il-każijiet ta' abbuż li fihom il-ħaddiema kkonkludew biss kuntratt wieħed biss għal terminu fiss, iżda li fil-fatt kellu bħala għan li jkopri permezz tas-servizzi tal-ħaddiem bżonnijiet mhux provviżorji, eċċezzjonali jew urġenti, iżda fil-verità “permanenti u fit-tul” — u għandu japplika minnflok dawn id-dispożizzjonijiet tal-miżura legali ekwivalenti nazzjonali li kienet diġà teżisti qabel id-dħul fis-seħħ tad-Direttiva, bħad-dispożizzjonijiet ta' l-Artikolu 8(3) tal-Liġi Nru 2112/1920?
            
         
               6)
            
            
               Meta l-qorti nazzjonali tqis li għandha tapplika — bħala prinċipju — fir-rigward ta' kawża fuq impjieg għal terminu fiss, dispożizzjoni (f'dan il-każ, l-Artikolu8(3) tal-Liġi Nru 2112/1920) li tikkostitwixxi miżura legali ekwivalenti skond il-klawżola 5(1) tal-ftehim qafas u skond liema l-konstatazzjoni li kuntratt tax-xogħol, anki jekk wieħed biss, ġie konkluż għal terminu fiss mingħajr ma ġiet iġġustifikata minn raġuni oġġettiva relatata man-natura jew mal-karatteristiċi ta' kuntratt jew ta' attività, timplika l-kwalifika mill-ġdid ta' dan il-kuntratt f'kuntratt għal terminu mhux fiss:
               
                           a)
                        
                        
                           interpretazzjoni u implementazzjoni tad-dritt nazzjonali mill-qorti nazzjonali, skond liema l-fatt li l-konklużjoni tar-relazzjonijiet ta' xogħol għal terminu fiss fis-settur pubbliku kienet legalment ibbażata fuq liġi dwar l-impjieg għal terminu fiss sabiex tkopri bżonnijiet soċjali speċjali, kumplementari, urġenti jew provviżorji (f'dan il-każ, fuq il-Liġi Nru 3250/2004), anki meta dawn il-bżonnijiet huma fir-realtà permanenti u fit-tul, tikkostitwixxi f'kull każ raġuni oġġettiva li tiġġustifika l-konklużjoni ta' kuntratti għal terminu fiss, hija kumpatibbli mad-dritt Komunitarju?
                        
                     
                           b)
                        
                        
                           id-dritt Komunitarju jipprekludi interpretazzjoni u implementazzjoni tad-dritt nazzjonali mill-qorti nazzjonali, li permezz tagħha dispożizzjoni li tipprojbixxi l-bdil ta' kuntratti tax-xogħol għal terminu fiss konklużi fis-settur pubbliku f'kuntratti tax-xogħol għal terminu mhux fiss għandu jiġi interpretat fis-sens li fis-settur pubbliku, il-bidla ta' kuntratt għal terminu fiss f'kuntratt għal terminu mhux fiss hija totalment projbita, anki meta dan il-kuntratt ġie abbużivament konkluż għal terminu fiss (jiġifieri meta l-bżonnijiet li ġew soddisfatti kienu fir-realtà permanenti u fit-tul), u li fit-tali każ, il-qorti nazzjonali ma tistax iktar tevalwa n-natura reali tar-relazzjoni ta' xogħol ikkontestata sabiex tikkwalifikaha korrettement bħala kuntratt għal terminu mhux fiss? Jew ukoll il-projbizzjoni msemmija iktar 'il fuq għandha tkun limitata biss għall-kuntratti għal terminu fiss li ġew realment konklużi sabiex ikopru bżonnijiet provviżorji, imprevisti, urġenti, eċċezzjonali jew simili, bl-eċċezzjoni ta' kuntratti konklużi sabiex ikopru bżonnijiet li huma fil-fatt permanenti u fit-tul?